15 ሰነ 2018 ምንጪ ስእሊ, AFP መግለጺ ስእሊ, ሰራዊት ኢትዮጵያ ኣብ ግንባር ሰላም ደላይኣ ብዙሕ፡ ዓዳ ግና ርሑቕ እዩ። ኵናት፣ ጥምየት፣ ስደትን ድሕረትን ዘድከሞም ሕብረሰብ ዝምነዩዎ ነገር እንተልዩ ሰላምን ምርግጋእን'ዩ። ኣብ ቀርኒ ኣፍሪቃ ዳርጋ ዝነውሐ መዋእለን ብኵናትን ጥምየትን፣ ስደትን ምምዝባልን ዘሕለፈኦ ሃገራት እንተልየን ኢትዮጵያን ኤርትራን እየን። ናይ ደገ ጸላኢ ተቓሊሰን እንትድርብያ፡ ናይ ዉሽጢ ስርዓታት ዕብለላን ግፍዕን እንትፍትኑወን፡ ወዲቐን እናተንስኣ ነዊሕ ዓመታት ተቓሊሰን ናጽነተን ዘረጋገጻን ክብረን ዝዓቀባን እየን። ኮይኑ ግና ሓበራዊ ጸላኢ እምበር ሓበራዊ ጽልኢ የብልናን ኢለን ብሓባር ዝተሰለፋ እዘን ሃገራት ኣብ ሓደ እዋን ከቢድ ወተሃደራዊ ባጀትን ሓይልን ሰሊዐን ነንሕድሕደን ተራጺመን፡ ንዝሓለፉ 20 ዓመታት ብሰንኪ ጉዳይ ዶባት ዝዓበየ ረብሓን ምትሕግጋዝን ተሓሲመን ነቲ ዝናፈቐኦ ሰላም እናመዓደወኦ ክነብራ ተገዲደን። ኤርትራ፡ ንመግዛእታዊ ጎበጣ ብምቅዋም ንነዊሕ ዓመታት ተቓሊሳ ነጻነታን ልዑላውነታን እኳ እንተረጋገጸት ብቑጠባ ክትዓቢ ኮነ ምስ ገረባብታን ዞባኣን ክትዋሳእ ኣይከኣለትን ዘላ። ኢትዮጵያ'ዉን እንተኾነት እቲ ጀሚራቶ ዘላ ቁጠባዊ ግስጋሰ ብዝለዓለ ናህሪ ንኸይቅጽል ሃዋሁወ 'ኣይ ሰላም ኣይ ኵናት" ኣሲሩ ሒዙዋ ይርከብ። ኣብ 2000 ብስምምዕ ምቁራጽ ተጻብኦ ዝተሸምገላ ኤርትራን ኢትዮጵያን ሽግረን ከይፈትሓ ገና ብህልኽን ቅርሕንትን ተሓሊኸን ንመንእሰያተን ኣብ ጸገም ሸሚመነኦም ኣለዋ። እዞም ሓደሽቲ ወለዶ መንእሰያት ግን ገና ዝሓቱወን ሕቶ ኣሎ -ሰላማዊ ጉርብትናን፡ ሓበራዊ ግስጋሰን። ንምዃኑ እዞም ኣብ እዋን ኩናትን ድሕሪኡን ዝተወልዱን ዝዓበዩን ኤርትራዉያንን ኢትዮጵያዉያንን መንእሰያት ብዛዕባ ጎረባብቶም ሃገራት ሓደ ብዛዕባ እታ ሓንቲ እንታይ ይፈልጡ?
